Sklep Splošnega sodišča (četrti senat) z dne 27. novembra 2013 –
MAF proti EIOPA
(Zadeva T‑23/12)
„Ničnostna tožba – Jezikovna ureditev – Objava posvetovalnih dokumentov s strani EIOPE na njenem spletnem mestu zgolj v angleščini – Akt, zoper katerega ni pravnega sredstva – Nedopustnost“
1.                     Sodni postopek – Vloga, s katero se postopek začne – Formalne zahteve – Vloga, iz katere ni mogoče natančno ugotoviti akta, ki je predmet predloga za razglasitev ničnosti – Nedopustnost (Poslovnik Splošnega sodišča, člen 44(1)(c) in (d)) (Glej točko 29.)
2.                     Ničnostna tožba – Izpodbojni akti – Pojem – Akti, ki ustvarjajo zavezujoče pravne učinke – Odločitev Evropskega organa za zavarovanja in poklicne pokojnine, da začne javna posvetovanja izključno v angleškem jeziku – Pripravljalni akt, ki nima samostojnih pravnih učinkov – Izključitev (členi 263 PDEU, 267 PDEU in 277 PDEU; Listina Evropske unije o temeljnih pravicah, člen 47; Uredba Evropskega parlamenta in Sveta št. 1094/2010, člena 10 in 16(2)) (Glej točke od 31 do 33, 48 in 49.)
3.                     Ničnostna tožba – Fizične ali pravne osebe – Akti, ki jih neposredno in posamično zadevajo – Odločitev Evropskega organa za zavarovanja in poklicne pokojnine, da začne javna posvetovanja izključno v angleškem jeziku – Tožba družbe, ki ne obvlada tega jezika – Neobstoj posamičnega nanašanja – Nedopustnost (člen 263, četrti odstavek, PDEU; Uredba Evropskega parlamenta in Sveta št. 1094/2010, členi 10(1), tretji odstavek, 16(2) in 37) (Glej točko 43.)
Predmet
Predlog za razglasitev ničnosti domnevne odločbe EIOPE o objavi informacij na svojem spletnem mestu in, natančneje, o začetku javnega posvetovanja zgolj v angleščini ter domnevne odločbe izvršnega direktorja EIOPE z dne 16. januarja 2012 o zavrnitvi zahteve MAF za umik prve domnevne odločbe in za objavo navedenih posvetovanj in vseh informacij na spletni strani EIOPE v vseh uradnih jezikih Evropske unije.
Izrek
1.
Tožba se kot nedopustna zavrže.
2.
Mutuelle des architectes français assurances (MAF) se naloži plačilo stroškov.